पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। गाइड लाइन के लिए प्रशासन द्वारा कराया गया सर्वे फर्जी साबित हो जाने के बाद अब अफसर इसकी पड़ताल में जुट गए हैं। वरिष्ठ जिला पंजीयक सभी सब रजिस्ट्रार से प्रतिवेदन मांग रहे हैं जिसमें किस तरह से सर्वे किया गया यह बताना होगा। जानकारी मिलने के बाद अधिकारी अपने स्तर पर स्थल चयन करके खुद भी मौका देख सकते हैं। जांच की मॉनिटरिंग महानिरीक्षक पंजीयक दीपाली रस्तोगी भी करेंगी ताकि जनता से की गई जालसाजी की जांच में लीपापोती न हो।
फर्जी सर्वे करके गाइड लाइन तैयार किए जाने का मामला भास्कर ने बुधवार के अंक में प्रकाशित किया। उसके बाद सरकारी अमले में हड़कंप मचा रहा। कुछ सब रजिस्ट्रार ने वरिष्ठ अफसरों के सामने खुद को बचाने के लिए यह झूठ तक बोल दिया कि जिनसे पत्र भरवाए थे उन्होंने ही गलत नाम व पते लिखवा दिए। वैसे प्राथमिक तौर पर जो पड़ताल हुई उसमें यही संकेत मिले हैं कि अधिकांश मामलों में सर्वे ऑफिस में बैठकर ही पूरा कर लिया गया है। मामले की पोल खुलने के बाद कुछ सब रजिस्ट्रार खुद अपने सर्वे को फिर से जांचते रहे।
जो सर्वे करने के बाद बाहर स्थानांतरित हो गए उन्होंने भी माहौल जानने के लिए यहां के कर्मचारियों को टटोला। अब इस बात की भी तलाश हो रही है कि जिस क्षेत्र से फर्जी सर्वे का खुलासा हुआ उस वक्त वहां सब रजिस्ट्रार कौन था।
मॉनिटरिंग की जाएगी
मुझे पता नहीं किस तरह से इन लोगों ने सर्वे किया। गाइड लाइन के प्रस्ताव जिला मूल्यांकन समिति भेजती है जिसे हम देखते हैं। वहां कैसे व क्या हुआ यह जानकारी बुलवाती हूं। हम मॉनिटरिंग करेंगे ताकि फर्जी सर्वे हुआ है तो जांच ठीक से हो। - दीपाली रस्तोगी, महानिरीक्षक पंजीयक
एक अनजान आदमी के भरोसे बढ़ा दिए मूल्य
सब रजिस्ट्रारों को देखना चाहिए कि वे किसके भरोसे संपत्ति के मूल्य बढ़ा रहे हैं। एक अनजान आदमी से सड़क पर खड़े होकर पत्र भरवाना तो गलत है। यदि फर्जी सर्वे किया है तो वह तो आमजन के साथ छल है। क्रेडाई से जुड़े बिल्डरों का तो यहां तक कहना है कि सर्वे करने कोई आया ही नहीं और न ही दस्तावेजों की जानकारी इकट्ठा की गई। उन लोगों का कहना है औसत पांच प्रतिशत कमी या बढ़ोतरी हुई होगी लेकिन गाइड लाइन में 25 से 30 प्रतिशत तक मूल्य बढ़ा दिए जो गलत है। - संदीप श्रीवास्तव, सचिव, क्रेडाई
मुख्यमंत्री से करेंगे शिकायत
फर्जी सर्वे से गाइड लाइन बनाने का मामला मेरे सामने आया है। मैं जल्दी ही मुख्यमंत्री से भी इस संबंध में शिकायत करूंगा। दोषी अधिकारियों पर कार्रवाई की जाना चाहिए। कलेक्टर से भी आगे की कार्रवाई को लेकर चर्चा करूंगा। - सुदर्शन गुप्ता, विधायक व जिला मूल्यांकन समिति के सदस्य
सीधी बात
मैंने तो मोहल्ले में खड़े होकर किया सर्वे
आपके सर्वे पूरी तरह से फर्जी निकले? क्या आप मौके पर गई नहीं?
: मैंने तो मोहल्ले में खड़े होकर सर्वे किए। जो निकला उससे पत्र भरवाए। कोई गलत नाम-पते लिख गया होगा।
एक-दो लोग गलत नाम-पते लिख सकते हैं दर्जनभर थोड़े ही लिखेंगे। एक भी पता सही नहीं निकला?
: अब क्या बताऊं। वरिष्ठ अधिकारियों के मार्गदर्शन में सबकुछ हुआ।
तो क्या आप स्वयं के साथ वरिष्ठों को भी दोषी मानती हैं?
: कोई गलती हुई तो वरिष्ठ देखेंगे। उनके दोष के बारे में क्या कहूं।
-नीता तंवर, सब रजिस्ट्रार
गलती की होगी तो कार्रवाई करेंगे
फर्जी सर्वे की बात सामने आने के बाद आप क्या ऐक्शन ले रहे हैं?
: मैं सभी सब रजिस्ट्रार से प्रतिवेदन बुलवा रहा हूं, उन्होंने किस तरह से सर्वे किया। उनका कहना था सर्वे में लोग ही गलत नाम-पता लिखा देते हैं। जरूरत पड़ी तो हम भी मौका दिखवाएंगे।
कब तक जांच पूरी कर लेंगे?
: गाइड लाइन को लेकर मामला न्यायालय में चल रहा है जिससे यह कहना ठीक नहीं है जांच कब तक हो जाएगी।
न्यायालय में मामला गाइड लाइन की मूल्य वृद्धि को लेकर है।
फर्जी सर्वे का मामला आपका अंदरूनी है। आप सब रजिस्ट्रार को बचा तो नहीं रहे?
: मैं क्यों बचाऊंगा। यदि किसी की गलती होगी तो उस पर कार्रवाई होगी। -यूएस वाजपेयी, वरिष्ठ जिला पंजीयक
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn